מסכת בבא בתרא דף קו עמוד ב

תניא, ר' יוסי אומר: האחין שחלקו, כיון שעלה גורל לאחד מהן - קנו כולם. מ"ט? אמר ר' אלעזר: כתחלת ארץ ישראל, מה תחלה בגורל, אף כאן בגורל. אי מה להלן בקלפי ואורים ותומים, אף כאן בקלפי ואורים ותומים! אמר רב אשי: בההוא הנאה דקא צייתי להדדי, גמרי ומקנו להדדי.

**חלוקת רכוש על פי הגורל**

1. **האם הגורל עושה קניין?**

כתב הרשב"ם: "משום דגמרי בלבב שלם ומקנו למי שיעלה הגורל, מיד מהני גמר דעתם עם הגורל **כאורים ותומים,** דמהני אפילו היכא דלא גמרי ומקנו[[1]](#footnote-1)". דהיינו שהגורל יוצר קניין. הרמב"ם כתב:

"האחין שחלקו ועשו ביניהם גורל, כיון שעלה גורל לאחד מהן קנו כולן, בהנייה שנעשית להם ששמעו זה מזה לדבר שהסכימו עליו גמר כל אחד מהן ומקנה לחבירו. השגת הראב"ד: האחין שחלקו ועשו ביניהם גורל וכו' עד ומקנה לחבירו. א"א לא נתחוורו דבריו[[2]](#footnote-2)".

הלחם משנה מבאר שמפני שהראב"ד "הבין בדברי רבינו ז"ל שהגורל עושה קנין[[3]](#footnote-3), השיג עליו שאינו כן, אלא דצריך חזקה". זו שיטת הרא"ש כפי שהיא מובאת בטור: "הגורל אינו קונה כ"א לברר החלקים, אבל אם **החזיקה** אחת מהן בחלקה אז נתקיימה החלוקה[[4]](#footnote-4)". הרמ"א הביא את דברי הרא"ש[[5]](#footnote-5), לאחר שבשו"ע סתם[[6]](#footnote-6). "הנפקא מינא בין שתי השיטות, היא למשל כאשר אחד המשתתפים רוצה לחזור בו אחרי שהתקיימה הגרלה ובטרם החזיקו ברכוש. לפי הרשב"ם וסיעתו, הסבורים שהקניין הוא מדאורייתא, לא ניתן לחזור, אבל לפי הרא"ש יוכל כל אחד לחזור בו[[7]](#footnote-7)".

"אמנם, אם נדייק בלשון הרמב"ם, נראה שלא הגורל מבצע את הקניין, אלא הם קונים מכח ההנאה שמצייתים זה לזה, ולא כרשב"ם[[8]](#footnote-8)". ר' חיים מוולוז'ין מסביר את מחלוקת הרמב"ם וראב"ד באופן דומה: "בחלוקת שותפין, אם נימא דיש ברירה, אין בחלוקתן שום מעשה קנין, כי אם מעשה חלוקה בעלמא, שנוטל כל אחד חלקו, משא"כ אם נימא דאין ברירה.. אז מלבד החלוקה הרי בעינן גם מעשה קנין, שקונה כל אחד מיד חבירו את שלו.. לפי מה שכתבו התוס' בב"ק דף פ"ח [ע"ב] דבחלוקת ארץ ישראל כו"ע מודים דיש ברירה, וא"כ הרי לא מצאנו רק שהגורל עושה את החלוקה, אבל לא שהגורל עושה קנין, וא"כ לדידן דקי"ל אין ברירה.. צריך כל אחד קנין מחבירו, ובודאי הדבר פשוט דעל זה אין הגורל מועיל כלל. וזהו שהשיג הראב"ד, דר"י דיליף מחלוקת ארץ ישראל לשאר חלוקות, בעל כרחך דקאי אם נימא דיש ברירה, ואין צריך רק מעשה חלוקה גם בשאר חלוקות, משא"כ לדידן דקי"ל אין ברירה, הרי ליכא דינא דגורל כלל, דהרי כל זמן שלא קנה אחד מחבירו לא נתקיימה עוד חלוקה כלל... הרמב"ם סובר כהך גירסא דגרסינן אלא, וא"כ הא לא ילפינן כלל דין גורל מחלוקת ארץ ישראל, וע"כ זהו שפסק דגורל מועיל לכו"ע גם אם אין ברירה, והראב"ד סובר כהך גירסא דלא גרסינן אלא, וא"כ הא באמת נשארה הילפותא מחלוקת ארץ ישראל, ועל כן זהו שהשיג דזהו רק אם יש ברירה, משא"כ לדידן דקי"ל אין ברירה, אין הגורל מועיל כלל[[9]](#footnote-9)".

1. **האם רב אשי חולק על רבי אלעזר?**

כתב הרשב"ם: "אמר רב אשי - לעולם כתחלת ארץ ישראל קונה גורל.. משום דגמרי בלבב שלם ומקנו למי שיעלה הגורל מיד, מהני גמר דעתם עם הגורל כאורים ותומים, דמהני אפילו היכא דלא גמרי. ומקנו דבההיא הנאה דצייתי להדדי ונשמעין זה לזה לחלוק בגורל, כדי שיטול כל אחד חלקו בפני עצמו דאינן חפצים עוד בשותפות הלכך אין רוצין שיהא עוד עכוב בדבר, וגמרו ומקנו אהדדי. כן זקוק אני לפרש שהרי אין כתוב בספרים:**'אלא'** אמר רב אשי הלכך לא בא לסתור טעמו של ר' אלעזר אלא לתרצו". הרשב"ם לשיטתו, שגם רב אשי נשען על הגורל. לפי הרא"ש יש לגרוס באמת 'אלא' אמר רב אשי, דהיינו שהקניין איננו נשען על גורל ולפיכך יש צורך בחזקה[[10]](#footnote-10).

1. **מה בדיוק נקנה?**

לכאורה פשט דברי הגמרא 'קנו כולם', מורה שכל החלוקה חלה, כדעת הרשב"א. אולם המאירי מציע כמה אלטרנטיבות להבנה: "1.קנו כלן לענין זה שאין אחד **מהם** יכול לחזור ולומר איני רוצה בחלוקה זו אלא כופין זה את זה כל אחד ליטול את פתקו[[11]](#footnote-11) 2. יש מפרשים שלא קנה אלא **אותו שעלה בידו**. וזה שאומר קנו כלן- כלומר שאין לזה שעלה בידו הגורל שום זכות **בחלקים האחרים**, עד שיוכל לומר הואיל ולא עלה הגורל ביד כלכם הרי אני מתחרט בחלוקה זו, אלא כיון שעלה בידו גורלו זכה בחלקו הן טוב הן מוטב. אבל האחרים[[12]](#footnote-12) יכולין לעכב זה על זה לחלוק הנשאר בדרך אחרת[[13]](#footnote-13). וראשון עקר.

3.ומ"מ גאוני ספרד כתבו שאם היה הגורל בדרך שכשנתברר חלקו של אחד נתברר חלק כלם, **זכו כלם כאחד".** "כגון שנקבע הסדר מראש והגורל רק בא לקבוע מי יתחיל בהליך[[14]](#footnote-14)". לדעת ר"י מיגאש "אין אחד מהן יכול לעכב באותה חלוקה ולבטלה ולעשות החלקים **על דרך אחרת,** ולומר איני מכניס ידי לקלפי שחלוקה זו שעשו אותה על דרך זה- איני רוצה בה".

לדעת מרכבת המשנה הראב"ד השיג, שלא התפרש איזה פירוש נפסק, הרמב"ם "במכוון כתב.. לשון הש"ס דסובל כמה פירושים ולא רצה להכריע. והעיקר הכל הולך אל מקום אחד דבאופן שהסכימו בשעת גורל, כיון שעלה אחד בקלפי ממילא קנו כולם כפי הסכמתם בראשונה[[15]](#footnote-15)".

1. **במטלטלים**

כתב הריטב"א: "אלא אמר רב אשי בההיא הנאה. פירוש והנאה **ככסף**..

ומורי נר"ו אומר שאין דין גורל אלא בקרקעות. וכן סתומתא באתרא דנהיגי (ב"מ ע"ד א') מדין כסף הוא ובקרקעות, ורבינו שמואל ז"ל פירש שכן הדין במטלטלין דההיא הנאה נמי חשיב כאילו **משך**, וכן דעת התוספות[[16]](#footnote-16)".

1. **בגוי**

למרות שהגורל היה מיוחד לישראל, גם גוי יכול לקנות בעזרתו משלוש סיבות. כך טוען בחשוקי חמד:

הסתפק "האמרי יושר (ח"א סימן נו): אפילו לפי מה שפסק השו"ע שגורל קונה, ואין צריך חזקה או קנין נוסף, אפשר דזה דוקא בישראל ולא בגוי, דהא גורל ילפינן מחלוקת הארץ.. וזה היה רק בישראל... לא מיבעיא לגירסא 'אלא' אמר רב אשי, שלמסקנא גורל מועיל רק מטעם הסברא דבההיא הנאה, אלא אפילו לפי גירסת הרשב"ם שלא גורס 'אלא', ואף למסקנא נשאר הטעם שגורל נלמד מחלוקת הארץ, מכל מקום זה רק לענין שיהיה לו עיקר מהתורה, אך **לאחר שיש לגורל עיקר מהתורה, הוא מועיל אף במקומות נוספים**, וכמו שמצינו שהקנין מועיל במטלטלין, למרות שבתורה גורל נאמר רק לגבי קרקע.

עוד מוסיף האמרי יושר דלפי מה שכתב הרשב"ם (ד"ה קנו כולן) דהיכא דנפל הגורל **לכולם**, פשיטא שכולם קנו בלי חזקה, וצריך פסוק רק היכא שחלק מהשותפים חלקו, דומיא דחלוקת הארץ ששבט יהודה ויוסף חלקו תחילה. אם כן בשותפים שחלקו כולם, פשיטא שמהני הגורל אף כששותף אחד הוא גוי.. בהמשך דבריו.. מסיק שלדינא מכיון שהמנהג הוא לקיים את הגורלות, ממילא הוא מועיל מדין **סיטומתא..** ועל פי סברא זו נראה להוסיף.. שאפילו אם מעיקר הדין גורל לא מהני בגוי, מפני שהקנין נלמד מחלוקת הארץ, מכל מקום מאחר ועכשיו יש מנהג שגורל קונה, ממילא מועיל מדין סיטומתא שמועיל אף בגוי".

1. **דין הקלפי**

"וגורל זה לא סוף דבר בקלפי, אלא בכל דרך שהמנהג בו להטיל גורל הן קלפי הן דבר אחר. ויש אומרים דוקא בקלפי כגורל חלוקתה של ארץ ישראל[[17]](#footnote-17)".

1. רשב"ם ד"ה אמר רב אשי. הרב ז'ולטי הסתפק בשיטתו, האם הכרחי שהגורל יתקיים ביום. והביא "שבפירוש רבינו הלל על הספרי (פר' כי תצא) כתב.. מדכתיב 'ביום הנחילו'- ביום מפילין נחלות, דהיינו דמפילין גורלות לנחלות. ולכאורה משמע דגם הגורל שעושה קנין, הוא רק ביום ולא בלילה.

   אמנם יש לדחות, ד..זהו לא משום דהגורל עושה קנין, אלא משום דהגורל מברר החלקים, ובירור החלקים בנחלות הוא דין וצריך בי"ד כדעת הרשב"ם" (דף על הדף). [↑](#footnote-ref-1)
2. רמב"ם הלכות שכנים פרק ב הלכה יא. [↑](#footnote-ref-2)
3. וכן הבין במנחת אשר סימן מו. [↑](#footnote-ref-3)
4. טור חו"מ סימן קעג סעיף ב. "במהרי"ט בחי' לקדושין (כ"ו ע"א) תמה, דבגמ' שם איתא: ב'חזקה מנלן, דבי ר"י תנא וירשתם אותה וישבתם בה במה ירשתם בישיבה'. ולמה היה צריך לקנין חזקה בחלוקת א"י, הלא א"י נתחלקה בגורל וגורל עושה קנין. ומוכח מזה כדעת הרא"ש דאין הגורל עושה קנין, אלא הוא רק מברר החלקים ושוב כל אחד צריך לקנות בחזקה. ע"כ.

   וכתב במשנת יעב"ץ (שם אות ח'): ולכאורה היה אפשר לומר דהא דחלוקת א"י היתה עפ"י גורל, היינו החלוקה **לשבטים**, אבל **החלוקה למשפחות וליחידים** לא היה עפ"י גורל, ולכן הוצרכו המשפחות לקנות בחזקה. אמנם הרמב"ן בפרשת פנחס פסוק נ"ה, כתב במפורש דגם החלוקה למשפחות וליחידים היה עפ"י גורל" (דף על הדף). [↑](#footnote-ref-4)
5. לכאורה ישנה ראייה לשיטת הרא"ש מסוגיה לעיל. "הא דתנן בפרק חזקת (דף מ"ב א) באחין שחלקו נעל גדר ופרץ כל שהוא הרי זו חזקה". החולקים יצטרכו לבאר ש"היינו בחלקו בלא גורל, אלא שזה אמר לזה: 'אתה תקח רוח פלוני ואני רוח פלוני', התם קאמר דלא קנו במה שביררו בלא גורל ויכול כל אחד לחזור אלא אם כן אחזוק. אבל גורל חשוב כמו חזקה" (ב"ח חושן משפט סימן קעג אות ב). [↑](#footnote-ref-5)
6. שו"ע חו"מ סימן קעג סעיף ב. [↑](#footnote-ref-6)
7. הגיון הגורל, לפרופסור עלי מרצבך עמוד 133.

   [↑](#footnote-ref-7)
8. שם הערה 255. אמנם, גם הרשב"ם נשען על חזקה: "כיון דמוחזקין ועומדין הן כולן בכל הקרקע **אין הגורל מקנה להן כלום** אלא מברר לכל אחד חלקו" (רשב"ם ד"ה קנו כולם). [↑](#footnote-ref-8)
9. חידושי ר' חיים הלוי הלכות שכנים פרק ב הלכה יא. [↑](#footnote-ref-9)
10. על פי ביאור הגר"א שו"ע חו"מ סימן קעג ס"ק ד. [↑](#footnote-ref-10)
11. כך מצדד הראב"ד. והרא"ם כתב: "כיון שהכניס ידו אחד מהן לקלפי על דעתם ועלה בידו מה שעלה נתקיימה החלוקה על אותה הדרך וכל אחד מהן מכניס ידו אחר כך. ומה שעולה בידו הוא חלקו בלי שיהא יכול לעכב בכך". [↑](#footnote-ref-11)
12. "אם שלשה הם אותו שנפלו לו הגורל, [קנה חלקו], והשנים קנו בין שניהם [לחלוק ביניהם] כל שעה שירצו ואף לחלוק בענין אחר" (רבינו יצחק קרשקש בשיטת הקדמונים). [↑](#footnote-ref-12)
13. "והשנים קנו בין שניהם שני החלקים לחלוק ביניהם כל שעה שירצו אף לחלוק בענין אחר" (רשב"ם ד"ה קנו כולן). [↑](#footnote-ref-13)
14. הגיון הגורל עמוד 134. [↑](#footnote-ref-14)
15. לפי 'בית אל' לרמב"ם האחים מחוייבים לחלוק בגורל, וראב"ד יחלקו כרצונם. לפי אבן האזל דעת הרמב"ם כפירוש השלישי במאיר, ודעת הראב"ד כרשב"ם, שיכולים לחלוק כרצונם. [↑](#footnote-ref-15)
16. "ולכאורה הדבר תלוי במחלוקת הראשונים הנזכרת.. האם קונה בגורל על ידי "ההיא הנאה", או שאין הגורל מועיל אלא לברר את החלקים" (חברותא הערה 73). [↑](#footnote-ref-16)
17. מאירי. [↑](#footnote-ref-17)